Man beboet oor hondelawaai | News24
Man beboet oor hondelawaai
'n Inwoner van Astonbaai is die afgelope week in die Humansdorp-landdroshof beboet omdat die familie se vele honde na 'n buurman se sin te veel lawaai het.
Die man wat anoniem wil bly, vertel dat sy buurman 'n klag aanhangig gemaak het, omdat sy twaalf honde op sommige tye van die dag so 'n kabaal opskop dat die bure besluit het tot hier toe en nie verder nie.
Hy is vroeër reeds gewaarsku om aandag aan die probleem te gee, maar die man se oorlede vrou was amptelik betrokke by die veilige bewaring van honde, en dit het die saak laat sloer. Na haar dood wou die kinders, wat in 'n ander provinsie woon, graag sien dat die diere nie summier weggemaak nie, maar dat hul moeder se werk op 'n waardige wyse be-ëindig moet word. Om dié rede het hy nie dadelik uitvoering gegee aan die waarskuwing nie.
Die munisipaliteit het 'n siviele amptenaar na die huis gestuur en die saak het in die hof gedraai. Die man is R500 beboet en aangesê om van die oortollige diere ontslae te raak. Hy het daarna met die hande in die hare gesit, omdat hy nie vir die diere 'n huis kon vind nie en hy onseker was oor die finansiële implikasies as hy die DBV met die honde belas. Intussen is werk gemaak van die hofuitspraak en die diere het nuwe eienaars gevind. Slegs die twee oudstes sal na die DBV geneem word.
Dit blyk dat meer inwoners in die omgewing die diere se geblaf lastig gevind het, maar nie almal nie.
Dit is, na verneem, téén plaaslike regula-sies om meer as vier honde per huishouding aan te hou. Daar word, volgens 'n bron, tans aan verdere wetgewing gewerk om die getal tot twee te beperk.